google/wiki40b huggingface dataset:
אולימפיאדת המתמטיקה הבינלאומית

אולימפיאדת המתמטיקה הבינלאומית (International Mathematical Olympiad - IMO) היא תחרות בינלאומית למתמטיקה המיועדת לתלמידי חטיבת ביניים ותיכון.
האולימפיאדה מתקיימת מדי שנה, כל פעם במדינה אחרת. האולימפיאדה הראשונה התקיימה בשנת 1959 ברומניה והשתתפו בה נציגים משבע מדינות. בשנת 2017 התקיימה האולימפיאדה בברזיל בהשתתפות 111 מדינות ובשנת 2018 האולימפיאדה נערכה ברומניה.

מבנה התחרות

כל נבחרת שולחת עד 6 נציגים, המלווים על ידי ראש משלחת וסגן ראש משלחת. בנוסף, ניתן לשלוח משקיפים אשר מצטרפים לראשי המשלחת או למתחרים.
התחרות מורכבת מ-6 שאלות. המבחנים נמשכים יומיים, כאשר בכל יום מקבלים המתמודדים 3 שאלות. לרשותם 4 וחצי שעות כדי לפתור אותן. כל שאלה שווה 7 נקודות. אין להשתמש במחשבונים.

השאלות

השאלות לקוחות מארבע קטגוריות: אלגברה, גאומטריה, קומבינטוריקה ותורת המספרים. פתירתן לא דורשת ידע במתמטיקה גבוהה.
את השאלות רשאיות להציע כל המדינות למעט המארחת. ועדת בחירת השאלות, אשר מורכבת מנציגי המדינה המארחת ומומחים בינלאומיים, מצמצמת את הבעיות ל"רשימה קצרה" (Short list) שבה כ-30 שאלות (7–8 מכל קטגוריה). מספר ימים לפני האולימפיאדה מתכנסים ראשי המשלחות ובוחרים 6 שאלות (1–2 מכל קטגוריה), ומסדרים אותן לפי רמת קושי.

פרסים

כל מתמודד מקבל ניקוד על כל שאלה שהוא פתר. המתמודדים מדורגים על פי סכום כל הנקודות שהם צברו. המדינות מדורגות לפי סכום הנקודות שכל המתמודדים צברו יחד.
הפרסים מחולקים בצורה הבאה: כמחצית מהמתמודדים מקבלים מדליה, כאשר ה-1/12 הטובים ביותר מקבלים מדליית זהב, 2/12 שאחריהם כסף ו-3/12 ארד, כך שהיחס הוא 1:2:3. מתמודד שלא זכה במדליה אך פתר לפחות שאלה אחת באופן מלא זוכה בציון לשבח. בנוסף ייתכנו פרסים מיוחדים על פתרונות מקוריים במיוחד.

ישראל באולימפיאדה

גם ישראל משתתפת באולימפיאדה, החל משנת 1979 (פרט לשנים 1984 ו-1987).
בשביל להתקבל לנבחרת יש לעבור מבחן מקומי ולאחר מכן מבחן אזורי ולבסוף להצטרף למחנה הכנה.
הדירוג הטוב ביותר של ישראל היה בשנת 2000, בה זכתה ישראל (יחד עם רומניה) במקום ה-11, אחרי איראן.
באולימפיאדת המתמטיקה שנערכה במאר דל פלאטה ביולי 2012, ישראל זכתה במקום ה-31. חברי הנבחרת זכו בשלוש מדליות כסף, מדליית ארד וציון לשבח.
באולימפיאדת המתמטיקה שנערכה בקולומביה ביולי 2013 זכו הנציגים הישראלים בשש מדליות – מדליית זהב אחת, שלוש מדליות כסף ושתי מדליות ארד ודורגו במקום ה-13 – זינוק של 18 מקומות בדירוג העולמי ביחס לשנת 2012. בשנת 2014, זכתה ישראל גם כן בשש מדליות, בהן 5 מדליות כסף ומדליית ארד ודורגה במקום ה-18.
בין השנים 1990 ו-2010 התקיימה תחרות הכנה דו-לאומית בין ישראל והונגריה, כל שנה זוגית בישראל וכל שנה אי-זוגית בהונגריה.
עד שנת 2010 אימוני הנבחרת נוהלו בחסות אוניברסיטת חיפה. בין השנים 2011 ו-2013 האימונים התקיימו בחסות מכון דוידסון לחינוך מדעי וצמ"ד אשר במכון ויצמן, ובו נערכו מספר מחנות אימונים בשנה. מאז שנת 2014 אימוני הנבחרת נערכים בחסות אוניברסיטת תל אביב, ומחנות האימונים מתקיימים בגבעת חביבה ובאפריל 2017 הועברו אימוני הנבחרת לבית הארחה נורדיה.
החל משנת 2011 לב רדזיווילובסקי הוא מאמן הנבחרת הישראלית לאולימפיאדה.
בשנת 2017 ישראל הגיעה למקום 32, עם 3 מדליות כסף ו-2 מדליות ארד.
בשנת 2018 זכתה ישראל בשש מדליות.

הדחות מהמשחק

קוריאה הצפונית הודחה פעמיים מהתחרות בשנים 1991 ו-2010 עקב רמאויות. זוהי המדינה היחידה שהודחה.
תיעוד סובב ארץ

תיעוד סובב ארץ (סינית מסורתית: 括地誌, סינית מפושטת: 括地志, פין-יין: Kuò dì zhì) היא יצירה סינית רחבת היקף בתחום הגאוגרפיה מתקופת שושלת טאנג, אשר נערכה על ידי לִי טָאי‏ מלך וֵיי. הספר עצמו מתפרש על פני 500 מגילות, והמבוא על פני 5 מגילות. לצורת הכתיבה של "תיעוד סובב ארץ" הייתה השפעה נרחבת יחסית על עבודות מאוחרות יותר של מחקר היסטורי-גאוגרפי בסין.
הספר לא שרד לימינו, והגרסה הקיימת כיום - מקורה בליקוטים של פסקאות ומשפטים מיצירות שציטטו את המקור. גודלה של הגרסה המלוקטת הוא כ- 8-9 מגילות בלבד.
הדיוויזיה ה-15 (ורמאכט)

היסטוריה

הדיוויזיה הוקמה ב-1 באוקטובר 1934 בווירצבורג, והועמדה תחת פיקוד פרידריך וילהלם ברנדט. במהלך המערכה בפולין הייתה הדיוויזיה חלק מהקורפוס ה-12 במסגרת הארמייה הראשונה בחזית המערבית, ובמהלך המערכה על צרפת לחמה הדיוויזיה כחלק מהקורפוס ה-9 במסגרת הארמייה השנייה. ב-21 בנובמבר 1940 נלקח שליש מהדיוויזיה, לצורך הקמת הדיוויזיה ה-113. במהלך מבצע ברברוסה הייתה הדיוויזיה חלק מהקורפוס ה-35, ולאחר מכן חלק מהקורפוס הממונע ה-46 במסגרת ארמיית הפאנצר השנייה, ולאחר מכן לחמה בקרב סמולנסק כחלק מקורפוסים שונים במסגרת הארמייה הרביעית, עמה לחמה אף בקרב על מוסקבה. בפברואר 1942 הועברה הדיוויזיה תחת פיקוד ארמיית הפאנצר הרביעית, ובקיץ אותה שנה הועברה תחת פיקוד הארמייה הראשונה בצרפת. בקיץ 1943 לחמה הדיוויזיה כחלק מקורפוס הפאנצר ה-57 במסגרת ארמיית הפאנצר הרביעית, ולאחר מכן במסגרת ארמיית הפאנצר הראשונה בקרב חרקוב השלישי, ולאחר מכן לחמה בקרבות השונים באוקראינה ובכלל זה בקרב דנייפר. בינואר 1944 הוכפפה הדיוויזיה לארמייה השישית, ולחמה עמה בקרבות באוקראינה וברומניה, ובכלל זה במבצע יאשי-קישינב, וב-5 בספטמבר 1944 הושמדה הדיוויזיה. ב-17 באוקטובר הוקמה הדיוויזיה מחדש, והועמדה תחת פיקוד הארמייה השמינית, עמה לחמה בקרבות בהונגריה ובסלובקיה. באפריל 1945 הועברה הדיוויזיה תחת פיקוד ארמיית הפאנצר הראשונה, עמה לחמה בקרבות במורביה עד סוף המלחמה.
סרטים (אתר אינטרנט)

היסטוריה

אתר סרטים החל את פעילותו בשנת 2002 וכלל בתוכו ביקורות של גולשים מכל הגילאים על סרטים שהוקרנו בבתי הקולנוע השונים בישראל.
באוקטובר 2010 עבר האתר רענון עיצובי, בו ונוספו לו חדשות על סרטים אשר מגיעים לקולנוע בקרוב או מוקרנים כבר, חדשות רכילות ועדכונים יומיים וייחודיים לאתר אשר מסופקים מצוותו, ואגף בתי הקולנוע אשר מציע זמני הקרנות לסרטים המוקרנים בכל בתי הקולנוע השונים ברחבי ישראל.
בספטמבר 2011 נרכש האתר ונכון ל-2012 הוא בבעלותה של חברת YouTheater האמריקאית. האתר ממשיך לשרת את קהל הגולשים במדינת ישראל, אך שיווקו נעשה בעיקר בארצות הברית, והוא מכיל מידע על עשרות אלפי סרטים, סדרות ותוכניות טלוויזיה בעשר שפות שונות.
רבי אבא בר אבינא

ביוגרפיה

הוא היה על פי הידוע ארצישראלי, אם כי למד אצל רב שהיה בבלי. לפיכך יש הסוברים שהוא למעשה נולד בבבל. עם זאת אהרן היימאן סבור שהוא למד מרב כשזה עוד שהה בארץ ישראל.
הוא שימש כדיין בעירו, היה לו שדה שנמסר לאריס. היה לו אח בשם הגרא, שהיה חברו של רב חננאל תלמידו של רב.
המימרות בשמו מעטות, ומופיעות כולן בתלמוד ירושלמי. רבי אבא בר זבדא, רבי ברכיה, ורבי פטרוקי מוסרים הלכות בשמו.
ג'יימס ל. ברוקס

קורות חיים

ברוקס נולד בשנת 1940 למשפחה יהודית בניו ג'רזי, ארצות הברית. כשהיה קטן עברה משפחתו לברוקלין, ניו יורק.
ברוקס החל את הקריירה הטלוויזיונית שלו ככתב חדשות ברשת CBS. בשנת 1964, מספר שנים לאחר מכן, הוא נשכר על ידי רשת ABC ליצור תוכנית, שבהמשך נקראה "המופע של מרי טיילר מור", שהייתה אחת מתוכניות הטלוויזיה המצליחות באמריקה באותן שנים. 
לקראת סוף שנות ה-70 החל ליצור סרטים, המפורסם שבהם באותן שנים הוא "תנאים של חיבה" שיצר בשנת 1983 בהשתתפות ג'ק ניקולסון, שירלי מקלין, דברה וינגר ודני דה ויטו הסרט זכה בחמישה פרסי אוסקר כולל הסרט הטוב ביותר, הבמאי הטוב ביותר והתסריט המעובד הטוב ביותר. שנה לאחר מכן הקים את חברת ההפקות "Gracie Films", שבה הפיק סדרות וסרטים, המפורסמים שבהם הם הסרט "הכי טוב שיש" ויצר יחד עם מאט גריינינג את הסדרה המצליחה הסדרה "משפחת סימפסון", שבה אף התארח באחד הפרקים כדמות וכמדובב.
יחסי יפן–תוניסיה

היסטוריה

שתי המדינות כוננו יחסים דיפלומטיים בשנת 1956. בשנת 1969 פתחה יפן שגרירות בתוניסיה; בשנת 1979 נפתחה שגרירות תוניסיה ביפן.
בשנת 1985 נפתחה הישיבה הראשונה של הוועידה המעורבת יפן–תוניסיה.
ב-28 באוגוסט 2019 נפגשו שרי החוץ של שתי המדינות, טארו קונו מיפן וח'מיס ג'ינאווי מתוניסיה, שהגיע לביקור ביפן כדי להשתתף בכנס השביעי של טוקיו להתפתחות אפריקה. השניים בירכו על חתימת חילופי השטרות בעניין הסיוע למענקים לשיפור האבטחה. כמו כן בירך השר קונו את תוניסיה על בחירתה לחברה שאינה קבועה במועצת הביטחון של האו"ם. עוד דנו השניים בעניינים בינלאומיים ובהם נושא קוריאה הצפונית.

סחר

בשנת 2017 ייצאה יפן לתוניסיה סחורות בשווי 15.2 מיליארד ין, וייבאה סחורות בשווי 10 מיליארד. עיקר הסחורות שייצאה יפן כוללות מכונות ומוצרים אלקטרוניים; עיקר הסחורות שייבאה יפן כוללות טקסטיל, מוצרים אלקטרוניים וטונה.

שיתוף פעולה כלכלי

נכון למרץ 2017, קיימות הלוואות יפניות לתוניסיה בשווי 341.177 מיליארד ין, ביטחונות בשווי 6.102 מיליארד ין, ושיתוף פעולה טכני בשווי 27.142 מיליארד ין.
קיקינדה

היסטוריה

בתקופת שלטונה של הקיסרית מריה תרזה ועד שנת 1774 הוקם מחוז קיקינדה. תושביה באותה תקופה נהנו מפריבילגיות כלכליות ופוליטיות בתוך האימפריה האוסטרית. בסוף המאה ה -18 הייתה קיקינדה אחת היישובים המאוכלסים ביותר במחוז טורונטאל, ובשנת 1857 נבנתה מסילת הרכבת בין סגד, קיקינדה וטימישוארה. העיר נוסדה באמצע המאה ה-18 עת נשלט האזור על ידי האימפריה האוסטרית ובהמשך עברה לחזקת האימפריה האוסטרו-הונגרית. לאחר מלחמת העולם הראשונה סופח האזור ובכלל זה העיר קיקינדה לממלכת יוגוסלביה. באפריל 1941, במהלך מלחמת העולם השנייה, פלשה גרמניה הנאצית ליוגוסלביה והכניעה את הממלכה תוך ימים אחדים. אזור קיקינדה זכה למעמד מינהלי מיוחד ונוהל על ידי נציגי המיעוט הגרמני במקום. ב-1944 שוחררה העיר ונכללה בהמשך בשטחי יוגוסלביה. לאחר פירוק יוגוסלביה נותרה קיקינדה בחזקת סרביה.

הקהילה היהודית

הקהילה היהודית בעיר נוסדה בראשית המאה ה-19. ב-1824 נמנו בעיר 198 יהודים שהיוו 1.6 אחוזים מאוכלוסיית העיר. יהודי העיר עסקו במסחר ומקצתם היו רופאים ורוקחים. ב-1880 נמנו בקיקינדה 658 יהודים ובעיר הוקמו בית כנסת לקהילה ובית עלמין. ב-1921 מנתה הקהילה 551 נפשות וב-1940 התגוררו בקיקינדה 512 יהודים.
לקהילת קיקינדה השתייכו מספר משפחות מכפרי הסביבה. בכפר מוֹקְרִין נוסדה קהילה יהודית באמצע המאה ה-19. הוקם בית עלמין יהודי וב-1876 הוקם בית כנסת. ב-1940 נמנו בכפר 38 יהודים. יהודי הכפר נרצחו כולם בשואה. ב-1948 נהרס מבנה בית הכנסת. עד 1935 קהילת נובי קנז'באץ נסמכה על קהילת קיקינדה. כמו כן יהודי טוֹרְדָה ובָּאשֶייד. בטורדה נמנו בפרוץ מלחמת העולם השנייה 10 יהודים ובבאשייד מספר דומה. בבָּאנָאטְסְקוֹ אָרָאנְגֶ'לוֹבוֹ, נוסדה קהילה באמצע המאה ה-19. בית כנסת הוקם ב-1880. הקהילה חרבה בשואה. ב-1948 נהרס מבנה בית הכנסת. גם יהודי הכפר פָּאדֶיי השתייכו לקהילת קיקינדה. קהילה שם נוסדה במאה ה-19. בית הכנסת הוקם ב-1880. בפרוץ מלחמת העולם השנייה, נמנו שם 28 יהודים. הקהילה חרבה בשואה. ב-1947 נהרס מבנה בית הכנסת. יהודי צ'וֹקָה השתייכו לקהילת קיקינדה. בצ'וקה הוקם בית כנסת ב-1900. יהודי הכפר נרצחו בשואה. ב-1941 נהרס מבנה בית הכנסת.
ב-1941, לאחר כיבוש יוגוסלביה בידי גרמניה הנאצית, התגוררו בקיקינדה 299 יהודים. בהמשך, גורשו בני הקהילה, רובם למחנה הריכוז סיימישטה, ורק 16 מהם ניצלו. ב-1947 הוקם בעיר גלעד לזכר יהודי העיר שנרצחו בשואה. בראשית שנות ה-50 הרסו הרשויות את מבנה בית הכנסת. ב-2003 חודשה הפעילות הקהילתית, עת התגוררו בעיר כ-20 יהודים ונערכו פעילויות תרבותיות שחלקן עסקו בהנצחת הנספים בשואה.
חימום דיאלקטרי

חימום דיאלקטרי הוא תהליך שבו קרינה אלקטרומגנטית בתחום גלי רדיו או מיקרוגל מחממת חומר דיאלקטרי - חומר מבודד שדרכו עוברת הקרינה. המנגנון שמחמם את החומר הוא רוטציה של מולקולה בעלת דיפול חשמלי.

התהליך הפיזיקלי

כאשר דיפול חשמלי נמצא בשדה חשמלי, הכוח שמפעיל השדה החשמלי על הדיפול הוא בכיוון שמקטין את הזווית בין וקטור הדיפול לבין כיוון השדה, כך שמולקולות קוטביות בשדה חשמלי קבוע מתיישרות למצב שיווי משקל בכיוון השדה. קרינה אלקטרומגנטית היא שדה שמשתנה באופן מחזורי, וכתוצאה מכך המולקולות מסתובבות יחד עם שינוי השדה החשמלי. המולקולות המסתובבות מושכות, דוחפות ומתנגשות עם מולקולות אחרות וכך מעבירות אנרגיה קינטית למולקולות שכנות. מכיוון שהטמפרטורה של חומר יחסית לאנרגיה הקינטית הממוצעת של החלקיקים המרכיבים אותו, עירור מולקולות מעלה את הטמפרטורה של החומר. כך הופכת אנרגיה חשמלית מהקרינה האלקטרומגנטית לאנרגיית חום.
חשוב להבין שכיוון שהשדה החשמלי החיצוני תונד בתדירות גבוהה, המידה בה חימום דיאלקטרי משפיע באופן יעיל על חומר דיאלקטרי תלויה בזמן הרלקסציה (זמן התגובה) הסופי של הדיפולים החשמליים בחומר, או באופן שקול בחלק המדומה של המקדם הדיאלקטרי של החומר (ולא בחלק הממשי של המקדם הדיאלקטרי!). את החלק המדומה ניתן לפרש כמייצר הפרש פאזה בין השדה החשמלי החיצוני לצפיפות הפולריזציה החשמלית (במקרה של קיטוב ליניארי), וכמייצר הפרש פאזה בין כיוון השדה החיצוני לאוריינטציה של הדיפולים (כאשר מדובר בקיטוב מעגלי). אילו למולקולות הקוטביות של החומר היה מומנט אינרציה אפס והן היו מתיישרות מיידית עם השדה החיצוני, אז שדה זה למעשה לא היה מבצע עבודה ולא הייתה מועברת אנרגיה לדיפולים כלל.
חימום דיאלקטרי דרך רוטציה של מולקולות הוא דרך חימום המזון בתנור מיקרוגל, והוא יעיל במיוחד עבור מים נוזליים, העשויים ממולקולות קוטביות מאוד הנעות ומוסרות אנרגיה ביעילות לשכנותיהן.
Hot Rap Songs

שירי ראפ לוהטים (באנגלית: Hot Rap Songs) הוא מצעד אשר מפורסם על ידי המגזין בילבורד בארצות הברית. המצעד מדרג בכל שבוע רשימה של 25 השירים הכי פופולריים בז'אנר ההיפ הופ\ראפ, המצעד מדרג את רשימת השירים על פי 
זמן השידור שלהם ברדיו ועל פי נתוני המכירות שלהם. מ-1989 עד 2001, הדרוג נעשה על פי כמות המכירות של הסינגלים בכל שבוע.
הסינגל "Hot Boyz" של הראפרית מיסי אליוט, שבו התארחו האמנים נאס, Eve ו-Q-Tip דורג הכי הרבה שבועות במקום הראשון. הסינגל היה 18 שבועות במקום הראשון מדצמבר 1999 עד מרץ 2000. לרפאר דרייק היה הכי הרבה סינגלים במקום הראשון (13 סינגלים).

אמנים שהגיעו הכי הרבה פעמים למקום הראשון במצעד

1. דרייק - 14 

2. שון קומבס - 10 

3. קניה וסט - 9 

4. אל אל קול ג'יי - 8 

4. סנופ דוג - 8 

5.  באו וואו  - 7 

5. ליל ויין - 7 

5. הנוטוריוס בי. איי. ג'י. - 7 

5. T.I - 7
 
5. 50 סנט - 7 

5. ליל קים - 7

אמנים שהגיעו הכי הרבה פעמים ל10 הכי הטובים

1. ג'יי זי - 32 

2. ליל ויין - 31 
 
3. סנופ דוג - 25 

4. לודאקריס - 24 

5. שון קומבס - 23 

6. אל אל קול ג'יי - 22 
 
6. קניה וסט - 22 

6. דרייק - 22 

6. טי. איי - 22 

7. 50 סנט - 20
היקש (הלכה)

במסגרת התלמוד, היקש הוא אופן לימודי-אינדוקטיבי שמקשר נושאים ספציפיים, בעלי מושג או מילה זהה או דומה, אל קבוצה אחת במטרה להגיע למסקנה הלכתית סופית והכליל הלכה על כלל המקרים. במקרים נוספים מתייחס ההיקש להשוואה בין עניינים שהוזכרו יחד בפסוק. הגם שהביטוי היקש לא מופיע במשנה ובתוספתות, ישנם קשרים הלכתיים אשר פורשו בתלמוד כהיקש. כגון השוואת אונס נערה מאורסת לרוצח. השוואה אשר מטילה את כל האשמה על האונס לבדו: "ואם בשדה ימצא האיש את הנערה... כי כאשר יקום איש על רעהו ורצחו נפש כן הדבר הזה".

ההיקש בתלמוד


בתורה יש מילים שהתורה חיברה אותן ביחד, כדי שנלמד הלכה על המילה השנייה כמו שלומדים מן המילה הראשונה. דוגמה: "בשכבך ובקומך" (תלמוד בבלי, מסכת ברכות, דף ב', עמוד א') - כמו שבקימה אנחנו קוראים קריאת-שמע ואז מתפללים (הכוונה לתפילה במקרה הזה היא תפילת שמונה עשרה), כך גם "בשכבך" בערבית, מקישים מכך שקודם קוראים קריאת-שמע בערבית ואז מתפללים (דבריו של רבי יוחנן).
בתלמוד ירושלמי, מציאת ההיקש הוא די נדיר. מבין ההיקשים שמופיעים, מובא דיון של היקש ביכורים אל קדשי הגבול (לדעת רבי יודא, או אל קדשי מקדש לדעת החכמים).

היקש כללי

מבין ההיקשים שמופיעים בתלמוד בבלי, היקשי ריבים לנגעים של רבי מאיר, היקש עבדים לקרקעות, והיקש עריות של רבי יונה נחשבים כסוג היקש רב-גוון מבחינת שההיקש בנוי על מילה מקראי שמופיע בלשון רבים.

כללי ההיקש

כלל בהיקשים מופיע בתלמוד בשם "אין משיבין על הקישא" - כלומר שיש להיקש תוקף הלכתי כעין אחת מהמידות שבהן התורה נדרשת. אולם תוקף זו ניתן רק להיקש שמבוסס כמקובל למשה בסיני. ויש אומרים כי הכלל דאין משיבין חל רק על חלק העיקרי של ההיקש ולא על חלק שבונים מצד "אין היקש לחצאין". כנוסף יש מחלוקת תנאים אם סתם אדם רשאי לחדש היקש מעצמו.
לפי שהשיטה שאדם רשאי לדון היקש מעצמו, הרשות ניתן לייצר דווקא היקש שבנוי על שתי מילים הבאות בייחוס אחד (לדוגמה כמר המילים חמץ ושאור), ואילו שתי מילים שהן מובדלות בפעלים (לדוגמה לא יראה ולא ימצא) לא ייתכן בהם ההיקש.
עוד כלל בהיקשים הנהו שאם יש אפשרות לייצר קולא הלכתית וחומרא הלכתית באותו ההיקש עצמו יש להעדיף ייצור של החומרא

ההבדל בין היקש לסמיכות פרשיות

בעוד שההיקש הוא בין דברים הכתובים יחד באותו בפסוק, הרי שסמיכות פרשיות נוגעת לשתי פרשיות נפרדות, המובאות בפסוקים נפרדים. פעמים רבות מצוין בגמרא כי "הוקשו" שני מצבים זה לזה, אך הדברים כתובים בשני פסוקים נפרדים. במקרים אלו מדובר בסמיכות פרשיות על אף השימוש בביטוי "הוקשו". זאת למעט מצבים בהם שני פסוקים צמודים מחוברים ביניהם בו' החיבור. מה שהופך את הפסוק השני לתוספת לפסוק הראשון, מקרה זה מוגדר כסוג של היקש.

היקש כמקביל לגזירה שווה

אף שבכלל גזירה שווה עדיף מהיקש, לפעמים נותנים עדיפות להיקש מאשר לגזירה שווה ויש עוד אומרים כי שיקול העדיפות בין שניהם עוד נחשב כמחלוקת תנאי.

היקש לחצאין

הביטוי אין היקש לחצאין מציין אי-עדיפות ללמוד פרט מסוים מנושא מה ולהשאיר את היתר בלתי ללמוד ממנו. לדעת הרי"ף לא אומרים כלל זה אלא לעקור מי שרוצה להשאיר פרטים מסיים מלימוד עליון מתחתון וכן להפך.
מאזדה

היסטוריה

מאזדה החלה כחברת טויו קורק קוגיו לכלי עבודה וציוד תעשייתי, שנוסדה ביפן ב-1920. בשנת 1931 ייצרה את הקטנוע התלת גלגלי "מאזדה-גו" שהיה כלי הרכב הראשון מתוצרתה. במלחמת העולם השנייה עסקה החברה בייצור כלי נשק. מכונית הנוסעים הראשונה של מאזדה, הייתה המאזדה R360 משנת 1960 ולאחריה דגם המאזדה קרול מ-1962. בשנת 1984 שינתה החברה את שמה באופן רשמי למאזדה. 
פורד החזיקה ב-15% ממאזדה, ונתח זה גדל ל-33.4% בשנת 1996, כשפורד ניצלה את מצבה הכלכלי הקשה של מאזדה באותה עת. מארק פילדס, מנהל בכיר מפורד מונה למנהל מאזדה ונחשב כאחראי על שיקומה. פורד ביססה מכוניות רבות כמו דגמי הפרוב, לייזר, טלסטאר, האסקורט האמריקאית ואחרות על דגמי מאזדה, ומכוניות פורד ומאזדה רבות זהות למעשה (פורד אסקייפ ומאזדה טריביוט, פורד ריינג'ר ומאזדה B2000 ועוד) או מתבססות על פלטפורמה משותפת (מאזדה 3 ופורד פוקוס).
מאזדה היא אחת מיצרניות הרכב היחידות המציעות מכוניות סדרתיות המונעות במנוע ונקל. בשנת 2007 חגגה מאזדה 40 שנות ייצור דגמים עם מנוע ואנקל, מאז דגם המאזדה קוסמו 110S של שנת 1967.
בשנת 2002 הציגה החברה את המאזדה 6 שהחלה תהליך של הצגת דגמים חדשים תחת הכינוי זום זום (Zoom Zoom). החברה מתארת שבתהליך זה ייוצרו כלי רכב בעלי עיצוב דינמי, ביצועים, עם הקפדה יתרה לפרטים ובעלי התאמה טובה יותר של המכונה למשתמש.

בישראל

יבוא דגמי מאזדה לישראל החל בשנת 1992 על ידי חברת דלק מערכות רכב מקבוצת דלק לאחר שנים של הימנעות מייצוא לישראל עקב החרם הערבי. הדגמים הראשונים שהגיעו היו 323, 626, 121 וה-MX-3. לאחר מכן הצטרפו MX-5, קסדוס, MPV וטנדר B2000. בשנות ה-90 הצליח יבואן מאזדה לתפוס את נתח השוק הגדול ביותר בענף הרכב בישראל תוך הצעת דגמים בעלי התאמה מרבית לדרישות הלקוח הישראלי ומכירת מכוניות רבות לציי הרכב. גם בשנת 2009 הייתה מאזדה בעלת נתח השוק הגדול ביותר בישראל, יתרון אותו לא שמטה מאז שנות ה-90. השוק הישראלי הוא אחד הגדולים והחשובים למאזדה] בכלל, ולמאזדה 3 בפרט.
בפברואר 2008, חברת דלק מוטורס, החברה שמשווקת את המכוניות של מאזדה בישראל, שלחה את כל מכוניות המאזדה מדגם 3 לבדיקה ולתיקון בעיה במכוניות.
המכוניות נשלחו למוסכי החברה בארץ (לחברה בישראל 60 מוסכים רשמיים) מחשש לתקלה חשמלית בייצור שעלולה הייתה לגרום לקצר במחשב הרכב וכתוצאה מכך, לאיבוד שליטה. הקריאה לתיקון בוצעה בהוראת היצרנית מאזדה, בעקבות קריאה לתיקון שפורסמה ברחבי העולם.

שיווק

משנת 2000, מאזדה משיקה את רוב מכוניותיה תחת הביטוי "Zoom-Zoom", לראשונה שווקו המכוניות בצורה הזאת בצפון אמריקה והתפשטו לשאר העולם,כך גם לישראל. הקמפיין הצליח מאוד ברחבי העולם (בהשוואה לתוצאות שיווקיות של חברות מכוניות מתחרות אחרות).
השיר שליווה את הקמפיין נקרא: "Zoom Zoom Zoom".
מאזדה נודעת בשיווק צבעוני לעומת סגנונות קלאסיים של שיווקי רכב מצד חברות מתחרות אחרות.
Rainbow (מריה קארי)

רקע כללי

בזמן יציאת אלבום האוסף שלה, Number 1's קארי עבדה על הסרט בכיכובה, Glitter, אולם העבודה עליו התעכבה שנית ולכן בלית ברירה בשל לחץ מחברת התקליטים, היא נאלצה להשתמש ברצועות הקיימות שיועדו לסרט וליצור אלבום חדש. תוצאת המהלך הייתה ששירים שהיו אמורים למצוא את עצמם בפסקול של Glitter הוכנסו לאלבום Rainbow שאותו סיימה להקליט תוך שלושה חודשים בלבד, בזמן שהיא ישנה וגרה באולפן.
כך נוצר Rainbow, אלבום האולפן המגוון ביותר מבחינה מוזיקלית של קארי. הוא משלב שירי היפ הופ שהיוו באותה עת שינוי מהותי במוזיקה שלה, שירי פופ ושיתופי פעולה עם אמנים רבים, וכמו כן רצועות רית'ם אנד בלוז כפי שנהגה להקליט לכל אלבום. 
אחד המאפיינים הבולטים באלבום הזה כמו ב-Butterfly קודמו הוא עניין הקלטת הרימקסים לשירים. באלבום זה שולב הרמיקס ל- Heartbreaker כרצועה אינדיבידואלית ואף צולם לשיר הזה קליפ עצמאי בנוסף למקורי. הרצועה "Against All Odds", חידוש ללהיטו של פיל קולינס מ-1984, הוקלטה פעם אחת על ידי קארי בלבד ולאחר מכן הוקלטה מחדש לאחר יציאת האלבום עם להקת הבנים ווסטלייף והצליחה להגיע למקום ה-1 במצעד הבריטי. לרצועות נוספות באלבום ישנן גרסאות רמיקס עם עיבוד שונה ושירה אחרת מהמקור גם כן. 
בעקבות האלבום, קארי יצאה לסיבוב הופעות עולמי שכונה "Rainbow World Tour" שכלל 19 הופעות ביבשות אירופה, אסיה וצפון אמריקה.

מצעדים ומכירות

חילוקי דעות חוזרים ונשנים בין חברת קולומביה לבין קארי, בעניין פרסום האלבום והוצאת הסינגלים מתוכו, שנבעו מכך שקארי כבר לא הייתה בעדיפות עליונה בחברה, הובילו לכך שהאלבום עצמו לא ישהה ארוכות במכירות ובמצעדים עצמם ולחיסולו המהיר. 
אולם, קארי שברה שיאים נוספים בתחום המכירות והמצעדים: שני סינגלים מתוכו, "Heartbreaker" עם הראפר ג'יי זי ו-"Thank God I Found You" עם ג'ו ו-98 דייגרס, הגיעו למקום הראשון במצעד האמריקאי. 
האלבום עצמו פתח בשיא מכירות אישי עבור קארי, כאשר מכרה בשבוע הראשון 323,000 עותקים ממנו. הוא הגיע למקום ה-2 במצעד האלבומים האמריקאי ובמצעדים השנתיים של מכירות האלבומים הוא הופיע פעמיים: במקום 157 בשנת 1999 ובמקום 31 בשנת 2000. 
בסך הכול האלבום מכר עד כה מעל 13 מיליון עותקים ברחבי העולם.

מוטיבים אומנותיים

ב- Rainbow קארי ניסתה לשלב כמה שיותר גימיקים ורעיונות אומנותיים. היא יצרה את דמותה של "ביאקנה", שאותה גילמה בקליפים ואף התראיינה דרך דמותה במספר ראיונות. ביאנקה שחורת השיער, היא האגו החלופי של קארי והיא מסמלת נהנתנות, גינונים של כוכבת, ונרקיסיזם. בקליפ של "Heartbreaker", קארי נאבקת בסצנת אגרוף עם ביאנקה. בנוסף, בקליפ זה גם הופיעה לראשונה דמותה המצוירת של קארי, שתשוב בעתיד בקליפים נוספים שלה. 
באלבום הזה, קארי המשיכה להשתמש בסמל הפרפר, כפי שהתחילה לעשות באלבום Butterfly אך בנוסף שילבה גם את מוטיב הקשת בענן, שהופיע במרבית הקליפים של הסינגלים ועטיפות הסינגלים. 
בהקדמה לחוברת השירים של האלבום, היא כתבה:
בעולם מושלם, בני אדם יתקיימו לפי רצונם, בהרמוניה, כמו קשת בענן, בעלת מגוון הצבעים, שבה כל שכבה מלאת חיים וברורה בפני עצמה אך מתאימה את עצמה... ללא גבולות, עוצרת נשימה, נשגבת...
האלבום הזה משקף את רגשותיי במהלך הנסיעה חסרת המעצורים בשנה האחרונה. אם תאזינו בבירור, יש פה סיפור עם סוף מאוד שמח.
אחרי כל סערה, אם תביטו מספיק חזק, קשת בענן תופיע.
במהלך העבודה על האלבום, קארי הושפעה רבות מאמנים ידועים והיא אף בחרה להודות בחלק התודות של החוברת לאותם אמנים שהעניקו לה השראה: סטיבי וונדר, אריתה פרנקלין, פטי לאבל, האחיות קלארק ונוספים.
טאריק בלאק

חיים אישיים

בלאק הוא בנם של לורנס וג'ודית בלאק, ויש לו שני אחים, בילאל ואמל.
בלאק קיבל תואר ראשון מאוניברסיטת ממפיס ותואר שני מאוניברסיטת קנזס.

קריירת מכללות

בעונה הראשונה באוניברסיטת ממפיס, בלאק שיחק בכל 35 המשחקים מתוכם פתח בהרכב ב-24 משחקים, תוך ממוצעים של 9.1 נקודות ו-5.0 ריבאונדים למשחק. הוא נבחר לאחר מכן לנבחרת הרוקי של חטיבת USA בה חברה ממפיס.
בעונה השנייה שלו, הוא שיחק בכל 35 משחקים בניהם פתח ב-31, תוך ממוצעים של 10.7 נקודות, 4.9 ריבאונדים ו-1.5 חסימות למשחק. בלאק נבחר לנבחרת השנייה של חטיבת USA ולנבחרת ההגנה.
בעונה השלישית שלו הוא שיחק ב-32 משחקים מתוכם פתח ב-5 משחקים, בעוד ממוצע של 8.1 נקודות ו-4.8 ריבאונדים ב-20.8 דקות למשחק.
ב-20 במאי 2013 עבר בלאק לאוניברסיטת קנזס לאחר סיום לימודיו מממפיס עם תואר במנהיגות קבוצתית, והיה יכול לשחק ישירות בקבוצת הכדורסל של המכללה. בעונה הבודדת שלו בקנזס היא הודחה בסיבוב השני של אליפות המכללות ובלאק השיג ממוצע 15.0 נקודות למשחק בטורניר. משחקו הטוב ביותר במכללות היה עם 19 נקודות ב-9 מ-9 כשמדד היעילות היה טוב ביותר של המכללה במשחק בודד מאז 1990. ב-33 משחקים (פתח ב-15), הוא העמיד ממוצעים של 5.5 נקודות ו-3.9 ריבאונדים ב 13.5 דקות למשחק.

יוסטון רוקטס

לאחר שלא נבחר בדראפט 2014, בלאק הצטרף יוסטון רוקטס עבור ליגת הקיץ של ה-NBA. ב-27 באוגוסט 2014 הוא חתם עם הרוקטס. ב-26 בדצמבר 2014, הוא נופה מסגל הרוקטס לקראת הפלייאוף לאחר שהופיע ב-25 משחקים.

לוס אנג'לס לייקרס

לאחר ניפויו של בלאק מיוסטון, קיבלה על עצמה לוס אנג'לס לייקרס את חוזהו והוא הצטרף לקבוצה. ב-3 בינואר 2015, הוא הועבר ללוס אנג'לס די-פנדרס, קבוצת הבת של הלייקרס מליגת הפיתוח שם שיחק במשך עונה וחצי. לאחר שחזר ללייקרס, ב-10 באפריל 2015, הוא רשם את משחקו הטוב ביותר באותה העונה עם 18 נקודות ו-10 ריבאונדים בניצחון 98–106 על מינסוטה טימברוולבס.
ב-24 באוגוסט 2016, בלאק חתם על חוזה חדש עם הלייקרס. ב-1 ביולי 2017, הלייקרס ויתרו על השחקן.

החזרה ליוסטון רוקטס

ב-17 ביולי 2017, חתם בלאק ביוסטון רוקטס. בלאק שיחק 51 משחקים בהם העמיד לסיים של 3.5 נקודות ו-3.2 ריבאונדים, ועזר לקבוצה לסיים במאזן הטוב ב-NBA, ולהעפיל לראשונה בקריירה לפלייאוף שם הפסידו הרוקטס לגולדן סטייט ווריורס בגמר המערב 4:3.

מכבי תל אביב

ב-19 באוגוסט 2018 עזב בלאק לראשונה את ארצות הברית וחתם במכבי תל אביב.